Document ID: 32005R1993

KOMISJONI MÄÄRUS (EÜ) nr 1993/2005,
7. detsember 2005,
linnaste eksporditoetuste korrigeerimise kohta nõukogu määruse (EÜ) nr 1784/2003 artikli 15 lõike 4 alusel
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. septembri 2003. aasta määrust (EÜ) nr 1784/2003 teraviljaturu ühise korralduse kohta, (1) eriti selle artikli 18 esimest lõiku,
ning arvestades järgmist:
(1)
Komisjoni 17. juuli 1978. aasta määrust (EMÜ) nr 1680/78 linnaste eksporditoetuste korrigeerimise kohta määruse (EMÜ) nr 2727/75 artikli 16 lõike 4 alusel (2) on oluliselt muudetud. (3) Selguse ja otstarbekuse huvides tuleks kõnealune määrus kodifitseerida.
(2)
Majandusaasta kolme esimese kuu jooksul enne 1. juulit eelnevalt kinnitatud toetusega eksporditud odralinnaste eelnevalt kinnitatud toetuse korrigeerimise tingimused sätestatakse määruse (EÜ) nr 1784/2003 artikli 15 lõikes 4.
(3)
Eelnevalt kinnitatud eksporditoetuse korrigeerimisel tuleb kontrollida, kas majandusaasta kolme esimese kuu jooksul eksporditud odralinnased olid eelmise majandusaasta lõpul laos või olid valmistatud sel ajal laos olnud odrast. Seepärast tuleb kindlaks teha kõnealuse majandusaasta lõpul laos olnud odra ja linnaste kogused. Kõikide liikmesriikide pädevad asutused peaksid vastutama nende koguste kindlakstegemise eest ja võtma vajalikke meetmeid, et järgida ühenduse eeskirju kõnealuses ajavahemikus eksporditud linnaste eksporditoetuse korrigeerimise kohta.
(4)
Käesoleva määrusega ettenähtud meetmed on kooskõlas teravilja korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Käesoleva määruse sätteid kohaldatakse majandusaasta lõpul laos olevate linnaste ja odra suhtes, mida eksporditakse linnastena järgmise majandusaasta kolme esimese kuu jooksul litsentsi alusel, mille suhtes oli eelnevalt kinnitatud toetus enne 1. juulit.
2. Ekspordipäevaks määratakse kuupäev, mil komisjoni määruse (EÜ) nr 1291/2000 (4) artikli 24 lõikes 1 osutatud tolliformaalsused on täidetud.
Artikkel 2
1. Et määruse (EÜ) nr 1784/2003 artikli 15 lõikes 4 sätestatud odralinnaste eksporditoetuse korrigeerimine oleks õigustatud, peab eksportija:
a)
kui linnased on valmistatud majandusaasta lõpul laos olnud odrast, esitama toetuse maksmise eest vastutavale liikmesriigi pädevale asutusele dokumendid, mis tõendavad:
i)
et oder on pärit laost, millest on vastavalt artiklile 3 teavitatud pädevat asutust selles liikmesriigis, kelle territooriumil ladu asub;
ii)
et linnased olid eksporditud kõnealusel aastal pärast 30. juunit ja enne 1. oktoobrit;
b)
kui linnased olid majandusaasta lõpul laos, esitama toetuse maksmise eest vastutava liikmesriigi pädevale asutusele dokumendid, mis tõendavad:
i)
et linnased on pärit laost, millest on vastavalt artiklile 3 teavitatud pädevat asutust selles liikmesriigis, kelle territooriumil ladu asub;
ii)
et linnased olid eksporditud kõnealusel aastal pärast 30. juunit ja enne 1. oktoobrit.
2. Lõike 1 punkti a alapunktis i ja punkti b alapunktis i märgitud dokumente säilitab toetuse maksmise eest vastutav pädev asutus.
Artikkel 3
1. Korrigeeritud toetusega eksporditavate linnaste või odravarude omanik peab pädevale asutusele selles liikmesriigis, kelle territooriumil varud asuvad, teatama hiljemalt juuli kolmandaks tööpäevaks tähitud kirja või elektroonilise sidevahendi teel teatama nimetatud linnaste- ja odravarude seisu 30. juunil. Kõnealune teade peab sisaldama vähemalt käesoleva määruse I lisas märgitud andmeid.
2. Kui lõikes 1 sätestatud tingimused on täidetud, siis väljastab pädev asutus huvitatud isiku taotluse alusel ühe või mitu sertifikaati selle kohta, et eksporditud tooted olid eelmise majandusaasta lõpul tõesti laos ja seega on määruse (EÜ) nr 1784/2003 artikli 15 lõike 4 kohaselt toetuse korrigeerimine õigustatud.
Sertifikaate võib välja anda ainult koguste kohta, mis on teatatud kooskõlas lõikega 1. Asjaomase poole taotluse korral võib juba väljaantud sertifikaadi vahetada osakoguste sertifikaatide vastu.
Artikkel 4
1. Iga liikmesriigi pädev asutus:
a)
kontrollib varusid ja nende liikumist oma territooriumil;
b)
võtab lisameetmed, arvestades oma territooriumi eritingimusi ja eeskätt ajavahemikke, mil varusid ja nende liikumist kontrollitakse.
2. Liikmesriik saadab komisjonile hiljemalt kõnealuse aasta 31. detsembriks kirjaliku aruande käesoleva määruse toimimise kohta, märkides ära majandusaasta lõpul laos olevad odra ja linnaste kogused ning käesoleva määruse alusel eksporditud linnaste kogused.
3. Liikmesriigi pädevaks asutuseks on sekkumisamet või mõni muu liikmesriigi määratud asutus.
Artikkel 5
Määrus (EMÜ) nr 1680/78 tunnistatakse kehtetuks.
Viiteid kehtetuks tunnistatud määrusele käsitatakse viidetena käesolevale määrusele kooskõlas III lisas esitatud vastavustabeliga.
Artikkel 6
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. detsember 2005

Labels: 3
17